CELEX: 32018D0998
Language: sk
Date: 2018-07-12 00:00:00
Title: Vykonávacie rozhodnutie Komisie (EÚ) 2018/998 z 12. júla 2018, ktorým sa mení príloha I k rozhodnutiu 2009/177/ES, pokiaľ ide o štatút Chorvátska vzhľadom na výskyt herpesvirózy kaprov koi (KHV), Fínska vzhľadom na výskyt infekčnej hematopoetickej nekrózy (IHN), zoznam oblastí v Írsku bez výskytu bonamiózy, zoznam oblastí v Spojenom kráľovstve bez výskytu marteiliózy, a ktorým sa mení príloha I k rozhodnutiu 2010/221/EÚ, pokiaľ ide o zoznam oblastí v Spojenom kráľovstve bez výskytu herpetického vírusu ustríc 1 μVar (OsHV-1 μVar) (oznámené pod číslom C(2018) 4381) (Text s významom pre EHP)

16.7.2018   
            
            
               SK
            
            
               Úradný vestník Európskej únie
            
            
               L 178/9
            
         VYKONÁVACIE ROZHODNUTIE KOMISIE (EÚ) 2018/998
   z 12. júla 2018,
   ktorým sa mení príloha I k rozhodnutiu 2009/177/ES, pokiaľ ide o štatút Chorvátska vzhľadom na výskyt herpesvirózy kaprov koi (KHV), Fínska vzhľadom na výskyt infekčnej hematopoetickej nekrózy (IHN), zoznam oblastí v Írsku bez výskytu bonamiózy, zoznam oblastí v Spojenom kráľovstve bez výskytu marteiliózy, a ktorým sa mení príloha I k rozhodnutiu 2010/221/EÚ, pokiaľ ide o zoznam oblastí v Spojenom kráľovstve bez výskytu herpetického vírusu ustríc 1 μVar (OsHV-1 μVar)
   
      
         (oznámené pod číslom C(2018) 4381)
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej články 43 ods. 2, 49 ods. 1, 50 ods. 3, 51 ods. 2 a 53 ods. 3,
   keďže:
   
               (1)
            
            
               V časti C prílohy I k rozhodnutiu Komisie 2009/177/ES (2). sa stanovuje zoznam členských štátov, zón a priestorov vyhlásených za oblasti bez výskytu určitých chorôb uvedených v časti II prílohy IV k smernici 2006/88/ES.
            
         
               (2)
            
            
               Na tomto zozname sa v súčasnosti uvádza celé územie Chorvátska, ktoré je vyhlásené za oblasť bez výskytu herpesvirózy kaprov koi (KHV) a celé územie Fínska, ktoré je vyhlásené za oblasť bez výskytu infekčnej hematopoetickej nekrózy (IHN). V posledných rokoch však tieto členské štáty oznámili niekoľko ohnísk uvedených chorôb.
            
         
               (3)
            
            
               Obidva členské štáty zaslali Komisii informácie, z ktorých vyplýva, že v záujme riešenia problémov, ktoré tieto ohniská predstavujú, prijali opatrenia v súlade so smernicou 2006/88/ES. Uvedené opatrenia sa v niektorých oblastiach stále realizujú.
            
         
               (4)
            
            
               Na predmetnom zozname sa ako oblasť bez výskytu bonamiózy v súčasnosti uvádza celé pobrežie Írska s výnimkou ôsmich zálivov. Z dôvodu nedávneho výskytu bonamiózy v inom zálive v danej oblasti Írska, ktorá sa na zozname uvádzala ako oblasť bez výskytu tejto choroby, sa v súlade so smernicou 2006/88/ES zaviedli obmedzenia, ktoré sa naďalej uplatňujú.
            
         
               (5)
            
            
               Okrem toho je celé pobrežie Severného Írska vyhlásené za oblasť bez výskytu marteiliózy. Spojené kráľovstvo však oznámilo dve ohniská tejto choroby v dvoch rôznych zálivoch v Severnom Írsku. V súlade so smernicou 2006/88/ES sa zaviedli obmedzenia presunu, ktoré sa naďalej uplatňujú.
            
         
               (6)
            
            
               Podľa informácií, ktoré zaslalo Chorvátsko, Fínsko, Írsko a Spojené kráľovstvo, by sa dotknuté oblasti nemali uvádzať ako oblasti bez výskytu predmetných chorôb a v prípade Chorvátska, Fínska, Írska a Spojeného kráľovstva by sa preto malo aktualizovať geografické vymedzenie oblastí bez výskytu choroby.
            
         
               (7)
            
            
               V prílohe I k rozhodnutiu Komisie 2010/221/EÚ (3) sa stanovuje zoznam členských štátov, zón a priestorov, ktoré sa považujú za oblasti bez výskytu určitých chorôb uvedených v časti II prílohy IV k smernici 2006/88/ES.
            
         
               (8)
            
            
               Na tomto zozname sa v súčasnosti uvádza územie Severného Írska v Spojenom kráľovstve, ktoré sa považuje za územie bez výskytu herpetického vírusu ustríc 1 μVar (OsHV-1 μVar), a to s výnimkou niektorých zálivov. Vzhľadom na nedávny výskyt ohniska choroby OsHV-1 μVar v inom zálive by sa v prípade Spojeného kráľovstva malo aktualizovať geografické vymedzenie oblasti bez výskytu choroby.
            
         
               (9)
            
            
               Príloha I k rozhodnutiu 2009/177/ES a príloha I k rozhodnutiu 2010/221/EÚ by sa preto mali zodpovedajúcim spôsobom zmeniť.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   V časti C prílohy I k rozhodnutiu 2009/177/ES sa štvrtý stĺpec tabuľky „Geografické vymedzenie oblasti bez výskytu choroby (členský štát, zóna alebo priestor)“ mení takto:
   
               1.
            
            
               v riadku „Herpesviróza kaprov koi (KHV)“ sa záznam týkajúci sa Chorvátska nahrádza takto: „Celé územie s výnimkou týchto zón: zóna pozostávajúca z oblasti priemyselnej akvakultúrnej produkcie v okolí obce Donji Miholjac (číslo schválenia 2HR0109) spolu s oblasťou toku rieky Dráva od priehrady Dubrava až po jej ústie do rieky Dunaj a zóna pozostávajúca z oblasti priemyselnej akvakultúrnej produkcie v oblasti Grudnjak (číslo schválenia 2HR0177) spolu s celým tokom rieky Vučica až po jej ústie do rieky Karašica pokračujúcej až po jej ústie do rieky Dráva“;
            
         
               2.
            
            
               v riadku „Infekčná hematopoetická nekróza (IHN)“ sa záznam týkajúci sa Fínska nahrádza takto: „Celé územie s výnimkou pobrežného priestoru v obci Ii (časť Kuivaniemi), ako aj týchto oblastí povodia: 14.72 Virmasvesi, 14.73 Nilakka, 4.74 oblasť Saarijärvi a 4.41 oblasť Pielinen“;
            
         
               3.
            
            
               v riadku „Bonamióza (Bonamia ostreae)“ sa záznam týkajúci sa Írska nahrádza takto:
               „Celé pobrežie Írska okrem:
               
                           1.
                        
                        
                           prístavu Cork;
                        
                     
                           2.
                        
                        
                           prístavu Galway;
                        
                     
                           3.
                        
                        
                           prístavu Ballinakill;
                        
                     
                           4.
                        
                        
                           zálivu Clew;
                        
                     
                           5.
                        
                        
                           oblasti Achill Sound;
                        
                     
                           6.
                        
                        
                           oblasti Loughmore, zálivu Blacksod;
                        
                     
                           7.
                        
                        
                           zátoky Lough Foyle;
                        
                     
                           8.
                        
                        
                           zátoky Lough Swilly;
                        
                     
                           9.
                        
                        
                           zátoky Kilkieran.“;
                        
                     
         
               4.
            
            
               v riadku „Marteilióza (Marteilia refringens)“ sa záznam týkajúci sa Spojeného kráľovstva nahrádza takto:
               „Celé pobrežie Veľkej Británie.
               Celé pobrežie Severného Írska okrem zátoky Belfast Lough a zálivu Dundrum.
               Celé pobrežie ostrovov Guernsey a Herm.
               Pobrežná oblasť ostrova Jersey: oblasť pozostáva z litorálnej pobrežnej oblasti a jej najbližšieho okolia medzi značkou priemernej hladiny prílivových vôd na ostrove Jersey a pomyselnou čiarou tiahnucou sa tri námorné míle od značky priemernej hladiny odlivových vôd na ostrove Jersey. Oblasť sa nachádza v Normansko-bretónskom zálive na južnej strane Lamanšského prielivu.
               Celé pobrežie ostrova Man.“
            
         Článok 2
   V prílohe I k rozhodnutiu 2010/221/EÚ sa položka týkajúca sa Spojeného kráľovstva v riadku „Herpetický vírus ustríc 1 μVar (OsHV-1 μVar)“ v štvrtom stĺpci tabuľky „Geografické vymedzenie oblasti so schválenými vnútroštátnymi opatreniami“ nahrádza takto:
   
      „územie Veľkej Británie okrem rieky Roach, rieky Crouch, ústia rieky Blackwater a rieky Colne v Essexe, severného pobrežia Kentu, prístavu Poole v Dorsete a rieky Teign v Devone
      územie Severného Írska okrem zálivu Dundrum, zálivu Killough, zátoky Lough Foyle, zátoky Carlingford Lough, zátoky Larne Lough a zátoky Strangford Lough
      územie Guernsey“.
   
   Článok 3
   Toto rozhodnutie je určené členským štátom.
   
      V Bruseli 12. júla 2018
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 328, 24.11.2006, s. 14.
   
      (2)  Rozhodnutie Komisie 2009/177/ES z 31. októbra 2008, ktorým sa vykonáva smernica Rady 2006/88/ES, pokiaľ ide o programy dohľadu a eradikácie a o štatút členských štátov, zón a priestorov bez výskytu chorôb (Ú. v. EÚ L 63, 7.3.2009, s. 15).
   
      (3)  Rozhodnutie Komisie 2010/221/EÚ z 15. apríla 2010, ktorým sa schvaľujú vnútroštátne opatrenia na obmedzenie vplyvu určitých chorôb živočíchov akvakultúry a voľne žijúcich vodných živočíchov v súlade s článkom 43 smernice Rady 2006/88/ES (Ú. v. EÚ L 98, 20.4.2010, s. 7).